नवजोत सिंह सिद्धू पर सवाल का केजरीवाल ने दिया ये जवाब
नवजोत सिंह सिद्धू के ट्वीट ऐसे समय में आए हैं जब कांग्रेस आलाकमान पार्टी की पंजाब इकाई में जारी कलह को दूर करने की कोशिश कर रहा है। वहीं, ऐसी अटकलें हैं कि सिद्धू को प्रदेश अध्यक्ष बनाया जा सकता है।
नई दिल्ली. दिल्ली की सीएम अरविंद केजरीवाल आज गोवा में थे। यहां उन्होंने प्रेस कॉन्फ्रेंस कर दावा किया कि गोवा की जनता बदलाव चाहती है। इस दौरान उनसे जब पंजाब कांग्रेस के नेता नवजोत सिंह सिद्ध के ट्वीट के बारे में सवाल किया गया तो उन्होंने कहा कि विपक्षी नेताओं द्वारा उनकी पार्टी की सराहना करने से वह "प्रोत्साहित" महसूस करते हैं।आपको बता दें कि मंगलवार को कांग्रेस नेता नवजोत सिंह सिद्धू ने इंडिया टीवी का पुराना वीडियो ट्वीट करके कहा था कि AAP ने हमेशा ही पंजाब के लिए किए गए उनके कार्य एवं दूरदर्शिता को पहचाना है। सिद्धू के ट्वीट के बारे में पूछे जाने पर दिल्ली के मुख्यमंत्री ने पत्रकारों से कहा, "नवजोत सिंह सिद्धू, वो पंजाब में हैं। मैं खुश हूं कि AAP इतना अच्छा काम कर रही है कि विपक्षी नेता भी हमारी सराहना कर रहे हैं। इससे काफी प्रोत्साहन मिलता है।"मंगलवार को नवजोत सिंह सिद्धू ने सिलसिलेवार ट्वीट में कहा था, "हमारे विपक्षी दल ‘आप’ ने हमेशा ही पंजाब के लिए किए गए मेरे कार्य एवं दूरदर्शिता को पहचाना है। चाहे वह 2017 से पहले मेरे द्वारा उठाए गए बेअदबी, मादक पदार्थ, किसानों की परेशानियां, भ्रष्टाचार एवं बिजली संकट के मुद्दे हों, जिनका सामना पंजाब की जनता को करना पड़ रहा था या फिर आज जिस तरह मैंने 'पंजाब मॉडल' पेश किया है। वे साफ तौर पर जानते हैं कि वास्तव में पंजाब के लिए कौन लड़ रहा है?"गौरतलब है कि नवजोत सिंह सिद्धू के ट्वीट ऐसे समय में आए हैं जब कांग्रेस आलाकमान पार्टी की पंजाब इकाई में जारी कलह को दूर करने की कोशिश कर रहा है। वहीं, ऐसी अटकलें हैं कि सिद्धू को प्रदेश अध्यक्ष बनाया जा सकता है।